Januszewski je nase v atletskih krogih prvič opozoril leta 1991, ko je skupaj s poljsko štafeto osvojil Evropsko mladinsko prvenstvo. Prve članske uspehe je nato doživel na Evropskem prvenstvu 1994 v Helsinkih, kjer je v teku na 400 m z ovirami izpadel v polfinalu, s časom 49.95 je za mestom v finalu zaostal 53 stotink. Naslednje leto je nato sodeloval na Svetovnem prvenstvu v švedskem Göteborgu. Po izpadu na 400 m z ovirami že v kvalifikacijah je bil uspešnejši v štafetni preizkušnji, saj je skupaj s sotekmovalci v finalu končal kot peti. Povprečne predstave v teku na 400 m z ovirami so se ponovile tudi na Poletnih olimpijskih igrah 1996, ko je vnovič izpadel v kvalifikacijah. S poljsko štafeto se je nato le prebil v olimpijski finale, a v njem ni nastopil, poljska štafeta pa je končala kot šesta.